NÁRODNÁ RADA SLOVENSKEJ REPUBLIKY

**VI. VOLEBNÉ OBDOBIE**

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Číslo: CRD – 2427/2012

**Zápisnica**

z **13. schôdze** Výboru Národnej rady Slovenskej republiky pre vzdelávanie, vedu, mládež a šport zvolanej na **29. novembra a 6. decembra 2012 o 12.00 h** v rokovacej miestnosti č. dv. 33 – prízemie budovy Národnej rady Slovenskej republiky, Nám. A. Dubčeka 1, Bratislava.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

***Prítomní:*** podľa prezenčnej listiny

***Ospravedlnení:*** poslankyne O. Nachtmannová a B. Obrimčáková (29. 11. 2012), poslanci Á. Érsek, M. Fronc (6. 12. 2012)

***Za K NR SR:*** Michaela Šikulová-tajomníčka výboru

Eva Jandošová ­- referentka výboru

**I.**

Predseda výboru M. Mamojka zvolal podľa § 49 ods. 2 rokovacieho poriadku NR SR na žiadosť 6 členov výboru 13. schôdzu Výboru Národnej rady Slovenskej republiky pre vzdelávanie, vedu, mládež a šport pozvánkou z  28. novembra 2012. Poslanci, šiesti členovia výboru, žiadali prerokovať za účasti ministra školstva, vedy, výskumu a športu Dušana Čaploviča a zástupcov Odborového zväzu pracovníkov školstva a vedy situáciu v súvislosti s celozväzovým časovo neobmedzene vyhláseným štrajkom školských zamestnancov, ktorý začal 26. novembra 2012 o 6.00 h a bol prerušený 28. novembra 2012 o 18.00 h.

**Program:**

Ústna informácia o rokovaniach medzi Ministerstvom školstva, vedy, výskumu a športu Slovenskej republiky a zástupcami Odborového zväzu pracovníkov školstva a vedy na Slovensku v súvislosti s prebiehajúcim štrajkom učiteľov

Zasadanie výboru otvoril a viedol predseda výboru Mojmír **Mamojka**. Privítal prítomných hostí. Konštatoval, že výbor je uznášaniaschopný. Pri otvorení schôdze výboru bolo prítomných 11 členov výboru. Ospravedlnené boli poslankyňa O. Nachtmannová a poslankyňa  B. Obrimčáková. Overovateľom priebehu schôdze výboru bola poslankyňa J. **Žitňanská**.

Predsedajúci informoval o programe schôdze výboru zvolanej na žiadosť poslancov s určeným bodom programu.

Poslanci pristúpili k prerokovaniu bodu schôdze.

* Na úvod **D. Čaplovič minister školstva, vedy, výskumu a športu** informoval o rokovaniach medzi vládou SR a odborovým zväzom školstva a vedy. Uviedol, že štrajk školských zamestnancov za vyššie platy začal  26. 11. 2012. Vláda ponúkala odborárom v budúcom roku 5% zvýšenie platových taríf pedagogickým a odborným zamestnancom regionálneho školstva a 5% zvýšenie miezd pre nepedagogických zamestnancov účelovo určených, avšak odborári trvajú na 10% zvýšení miezd. Do neskorých večerných hodín v utorok (27. 11. 2012) prebehli rokovania medzi vládou SR a štrajkovým výborom o návrhu memoranda. Na rokovaní zástupcovia vlády, vrátane premiéra, preberali so zástupcami odborov rôzne návrhy, ktoré však pán minister nechcel konkretizovať. Uviedol, že rokovania poznačili medializované informácie o daňových a odvodových príjmoch štátu za rok 2012, ktoré majú byť o 276 miliónov nižšie, ako sa predpokladalo. Bola zriadená krízová rada na ministerstve za účelom monitorovania a riešenia problémov, ktoré sa vyskytnú v súvislosti s prebiehajúcim štrajkom učiteľov na školách - zavreté školy. Uviedol, že problémy v školstve sú  dlhodobo zanedbávaný problém - od roku 2009 sa nezvyšovali platy verejným zamestnancom na základe rastúcej inflácie. Pomenoval kroky, ktoré je podľa neho potrebné vyriešiť v dlhšom časovom horizonte pre skvalitnenie systému: racionalizácia siete škôl a školských zariadení, optimalizácia stavu, zmeny na pedagogických fakultách, zavedenie inkluzívneho vzdelávania, riešenie malotriednych škôl. V súčasnosti je prerušené rokovanie vlády so zástupcami odborov o ich požiadavkách.
* Pán **P. Ondek, predseda OZPŠaV na Slovensku** informoval o dôvodoch a cieľoch štrajku. Uviedol, že požiadavky zo strany odborového zväzu sa nedostali v konkrétnej rovine do programového vyhlásenia vlády. OZPŠaV na Slovensku požaduje okrem zvýšenia rastu reálnych platov zamestnancov škôl a školských zariadení o 10% aj  ďalšie požiadavky napr. zabezpečiť skvalitnenie vzdelávania, pre roky 2014-2016 zabezpečiť v štátnom rozpočte navýšenie finančných prostriedkov na školstvo a vzdelávanie každý rok o 0,3 % z HDP oproti predchádzajúcemu roku, zvýšenie spoločenského postavenia pedagogických a odborných zamestnancov. (Svoje požiadavky rozdali poslancom písomne.). P. Ondek, predseda OZPŠaV na Slovensku, ďalej vo svojom vystúpení uviedol informácie o zapojení sa jednotlivých škôl do štrajku. Rokovanie so zástupcami vlády označil za korektné, avšak k samotnej dohode nedošlo. Obe strany sa zhodli na tom, že je potrené ďalšie rokovanie. Štrajk bol prerušený 28. 11. 2013. Má sa zísť mimoriadna rada zväzu a rozhodnúť o štrajku.
* V otvorenej rozprave vystúpili poslanci: M. Mamojka, J. Žitňanská, M. Beblavý, Ľ. Petrák, M. Fronc, P. Goga, A. Ersék, Ľ. Rošková. V priebehu rozpravy na položené otázky odpovedali D. Čaplovič a P. Ondek.

Poslanci sa všeobecným súhlasom dohodli na **prerušení rokovania výboru** vzhľadom na neukončené rokovania medzi vládou a odborovým zväzom a vzhľadom na  program rokovania decembrovej schôdze NR SR, na ktorej má byť prerokovaný návrh zákona o štátnom rozpočte a to do času začatia rokovania o návrhu zákona o štátnom rozpočte na rok 2013 v NR SR.

**Pokračovanie schôdze 6. 12. 2013.**

Na základe oznámenia predsedu výboru schôdza výboru po prerušení pokračovala **6. decembra 2012**. Na začiatku pokračovania schôdze výboru bolo prítomných 11 členov výboru. Ospravedlnení boli poslanec M. Fronc a poslanec  A. Ersék.

V úvode opätovne informovali o priebehu a výsledkoch rokovaní medzi vládou SR a OZŠaV na Slovensku **D. Čaplovič**, minister školstva, vedy, výskumu a športu a **P. Ondek,** predseda OZŠaV na Slovensku, ktoré prebehli v čase prerušenia schôdze výboru. Uviedli, že k dohode nedošlo vzhľadom na to, že vláda navrhuje 5% navýšenie miezd a odborári požadujú 10% navýšenie miezd.

V rozprave vystúpili poslanci: M. Mamojka, J. Žitňanská, M. Beblavý, Ľ. Petrák, O. Nachtmannová, P. Osuský a M. Poliačik (nečlen výboru).

* Po ukončení rozpravy poslanci hlasovali o návrhu podanom v rozprave poslancom M. Beblavým, ktorý požiadal, aby vláda nepodmieňovala 5 % navýšenie platov pokračovaním rokovania medzi vládou a odbormi („Buď 5 % alebo nič“).

***(Hlasovanie o tomto návrhu: 5/0/6).***

* Následne sa hlasovalo o druhom  návrhu, o návrhu uznesenia podanom poslancom Ľ. Petrákom

***(Hlasovanie: 6/0/0/5 poslanci nehlasovali).***

Výbor k prerokúvanej veci prijal stanovisko uvedené v **uznesení č. 53**.

**II.**

Predseda výboru poďakoval všetkým prítomným za účasť na rokovaní a k tomu, že prispeli k diskusii o štrajku a zhodli sa na potrebnej koncepcii o školstve.

Jana **Žitňanská** Mojmír **Mamojka**  overovateľka výboru predseda výboru